कविता लिखने का अनुभव किसी दूसरी दुनिया के साथ अपने को जोड़ने का अनुभव है। मुझे लगता है कि कविता आदमी को अधिक आदमी बनाती है। यह मुक्ति का मार्ग प्रशस्त करती है। मैं जो कुछ लिखता हूं वह उसी समय की मन:स्थिति का बयान नहीं होता। कविता लिखने की स्थिति बनती है तो मैं जो भी कागज मिल जाये उसी पर लिख लेता हूं। यहां तक कि ट्रेन में भी या प्लेटफार्म पर। क्योंकि यह अभिव्यक्ति का झोंका गुजर जाने के बाद कुछ भी याद नहीं रहता।